钦定古今图书集成/明伦汇编/官常典/第749卷 > 王道纯
## 钦定古今图书集成/明伦汇编/官常典/第749卷 > 王道纯

按《明外史忠义传》：“道纯，字怀鞠，蒲城人。天启五年进
士，授中书舍人。崇祯三年擢御史。疏陈破资格之说，
言铨除、举劾、考选，甲乙科太低昂，宜变通，则贤才日
广。帝命所司即行，而甲科势重，卒不能返。流贼躏关
中，道纯请急赈饥民，毋使从贼，报可。已，劾罢光禄卿
苏晋、参政张尔基。四年，劾吏部尚书王永光当去者
三，不可留者四”，不纳。巡按山东李九成、孔有德叛于
吴桥南下，道纯遗书巡抚余大成令讨捕。大成不信，
再促之，遂托疾请告，与登莱巡抚孙元化遣使招抚。
道纯以为非，请敕二抚速剿。及贼陷登州，元化被絷，
大成犹主招抚。道纯愤，抗疏力争。帝即命道纯监军。
及徐从治代大成，谢琏代元化，并入莱州为贼困，在
外调度，止道纯一人。贼遣使伪乞抚，道纯焚其书，斩
其使。驰疏言：“贼日以抚愚我，一抚而六城陷，再抚而
登州亡，三抚而黄县失，今四抚而莱州被围，我军屡
挫，安能复战？乞速发大军，拯此危土。”时周延儒、熊明
遇主抚议，道纯反被责让。明遇遣职方主事张国臣
赞画军事，道纯请令过莱、入登，力任抚事。国臣入贼
中招谕，贼佯许之，攻围如故。及总督刘宇烈至，进兵
沙河，道纯与之俱。宇烈中情怯，顿兵不进。日议抚，寻
弃军奔。道纯复请速讨，不纳。迨巡抚谢琏被执，天子
震怒，逮宇烈，召道纯还京，而明遇亦罢去。宇烈下吏，
引道纯分过。道纯愤，疏驳其所奏十馀事，命所司并
按，又劾“明遇国臣交通误国”十罪，语侵延儒。疏未下，
延儒泄之国臣，国臣亦劾道纯十罪，道纯遂并劾延
儒，帝皆不问。已而贼平，道纯竟坐监军溺职，斥为民。
十五年，廷臣交荐，部议将起用，未果。及李自成陷蒲
城，道纯抗节死。福王时，赠恤如制。